Strauss-Kahn csak erkölcsi bakinak tartja a szobalány-affért
Először szólalt meg nyilvánosan májusi New York-i letartóztatása óta az IMF volt vezére, akit egy szállodai szobalány vádolt meg nemi erőszakkal. Dominique Strauss-Kahn továbbra is tagadja, hogy erőszakoskodott volna a nővel.
„Sem erőszak, sem zaklatás, sem bűncselekmény” nem történt a New York-i szállodaszobában – mondta a Nemzetközi Valutaalap (IMF) volt vezetője a TF1 francia kereskedelmi televízió vasárnapi esti híradójában. Hozzátette, nem „egyszerűen nem megfelelő kapcsolatot” folytatott az őt nemi erőszakkal vádoló szobalánnyal, hanem „erkölcsi hibát” követett el.

Arra a kérdésre, hogy mi történt a szállodaszobában, Strauss-Kahn azt válaszolta: „Sem erőszak, sem zaklatás, sem bűncselekmény. Ezt az ügyész állítja, nem én. Ami történt, az nem egyszerűen nem megfelelő kapcsolat, hanem hiba, a feleségemmel, a gyerekeimmel, a barátaimmal szemben. De a franciákkal szemben is. (...) Erkölcsi hiba volt. Nem vagyok rá büszke” – jegyezte meg Strauss-Kahn, aki állította, hogy nem fizetett a rövid viszonyért.

„A vádakat ejtették. Azért nem volt per, mert (a szobalány) egyetlen vallomása sem stimmelt. A polgári peres eljárás a bizonyíték arra, hogy az egész mögött pénzügyi megfontolások állnak. A polgári eljárást le fogják folytatni, nem áll szándékomban tárgyalni” – mondta a volt IMF-vezér.

    
„Nagyon megijedtem – válaszolta az amerikai igazságügyi eljárás menetét firtató kérdésre Strauss-Kahn. – Úgy éreztem, hogy azelőtt megaláztak, mielőtt egy szót szólhattam.” Arra a kérdésre, hogy összeesküvést sejt-e az ügy mögött, azt válaszolta: „a csapda lehetséges, az összeesküvést majd meglátjuk”. Feleségét, a népszerű televíziós újságírót, Anne Sinclairt „csodálatos nőnek” nevezte, aki nélkül „nem bírt volna ellenállni”.

Strauss-Kahn korábban a 2012-ben esedékes franciaországi elnökválasztás első számú baloldali esélyese volt, ám győzelmi reménye a New York-i meggyanúsítással szertefoszlott. Egy vasárnap megjelent felmérés szerint pedig a franciák többsége már azt szeretné, ha visszavonulna a politikai életből. A politikus a tévéinterjúban elárulta, hogy korábban valóban gondolt az elnökjelöltségre, de az ügy után „természetesen” nem jelölteti magát az elnökválasztáson. „Elszalasztottam a randevúmat a franciákkal” – fogalmazott. A politikai jövőjét illetően csak annyit mondott: „Először pihenni fogok, ismét a családommal leszek, időre van szükségem gondolkodni. De az egész életem arról szólt, hogy megpróbáltam hasznos lenni a társadalom számára, így majd meglátjuk...”

A 62 éves volt IMF-vezér Tristane Banon francia újságírónő vádjait is visszautasította; a nő szintén nemi erőszak kísérlete miatt tett ellene feljelentést. A párizsi rendőrség jelenleg előzetes nyomozást folytat az ügyben. „Tanúként meghallgattak. Az igazat mondtam: azon a 2003-as találkozón nem történt erőszakos cselekmény, erről most nem mondok többet. (...) Az a verzió, amit előadtak, kitaláció, rágalmazás” – mondta Strauss-Kahn. Hozzátette, hogy „nem szereti és visszautasítja azt a portét”, amit a nőkhöz fűződő viszonya kapcsán rajzolt fel róla a sajtó. „Én tisztelem a nőket” – jelentette ki.